recursal/SuperWikiNEXT-32B huggingface dataset:
מארי **שׁוּכְּר כֻּחַיל הראשון** היה משיח שקר יהודי-תימני, שפעל בשנים ה'תרי"ט-ה'תרכ"ג (1860 יד 1863). היה הראשון מבין שלושה משיחי שקר יהודים בתימן במאה ה-19.

ביוגרפיה
--------

שוכר כחיל, בשמו העברי יהודה בן שלום, נולד בעיירה בית רדם שבקרבת צנעא, היגר לצנעא ובה נישא לזהרה בת סעיד יוסף אלקנדיל. לאחר נישואיו התפרנס בדוחק מתיקוני סנדלרות ודליים, ובזמנו הפנוי למד קבלה. בשנת ה'תרי"ט (1859), תקופה שבה הייתה הציפייה למשיח בשיאה בעקבות תהפוכות פוליטיות, שנים אחדות לאחר הופעת טוענים משיחיים בקרב המוסלמים בתימן, הציג את עצמו לראשונה כעושה דברו של אליהו הנביא ושליחו של המשיח. הוא גירש את אשתו והחל לנהל אורח חיים סגפני של מטיף ודרשן נודד, ובדרשותיו אמר למאזיניו כי "באתי להזהיר אתכם ולהזכיר לכם את התשובה ופדיון הנפש". דווח כי הוא הכריז על שליחותו באחת השבתות של חודש סיוון ה'תרכ"א (1861).

כחיל היה בן המעמד הנמוך, אינדיבידואליסט, סגפן ואדוק. הוא לבש בלויי סחבות, והתגורר בגפו על "הר אל-טיאל" הסמוך לכפר בני גובר. הוא החליף את גרסתו הקודמת לפיה הוא שליחו של המשיח, והחל לטעון כי הוא המשיח בעצמו. הוא רשם על ידיו סיסמאות משיחיות ופסוקים מהתנ"ך, ושכתב אותם על ידי הוספת שמו הפרטי. לדוגמה, לפסוק "כֹּה אָמַר ה' לִמְשִׁיחוֹ לְ**כוֹרֶשׁ**" (ישעיהו, מ"ה, א'), שיכל אותיות: "כֹּה אָמַר ה' לִמְשִׁיחוֹ לְ**שֻׁכְּר**". אחת הסיבות להצלחתו, על פי הרב עמרם קרח, היא שלא ביקש תרומות אישיות ולא הטיף לצדקה, ובכך הוכיח, כביכול, את צדקתו.

בהטפותיו ובחזונו הוא שילב בין מסורות יהודיות שהטילו על הנביא להכין את העם לחזרה בתשובה לקראת בואו של משיח, ובין מסורות מוסלמיות שדיברו על מנהיג מוסלמי שבאחרית הימים יצא מהכעבה בראש צבא גדול ויפעל נגד יסודות דת האסלאם.

השפעתו הייתה רבה, עד כי הנוסע והחוקר יעקב ספיר ששמע עדויות עליו ועל פועלו, דיווח בעיתונות הירושלמית ובספרו "אבן ספיר", שרוב יהדות תימן של אותו זמן האמינה לטענות המשיחיות של שוכר כחיל. ספיר אף כתב איגרת ליהודי תימן בה הזהירם מפני משיח השקר.

נפילתו
------

שוכר כחיל נרצח בסוף שנת ה'תרכ"ג (1863) בידי ערבים מקומיים - ככל הנראה בהוראת האימאם של צנעא שראה בפעילותו איום. בכל זאת, רבים ממאמיניו לא קיבלו את מותו, וציפו לשובו בכל רגע, ביניהם היו גם אחותו ובנו, שאף לא התאבלו על מותו.

שנים אחדות לאחר מותו של שוכר כחיל הופיע בעיירה תנעם שוכר כחיל השני, שהיה משיח שקר נוסף. שוכר כחיל השני טען שהוא שוכר כחיל הראשון שקם לתחייה, וסחף אחריו תנועה משיחית במשך מספר שנים. אחריו הופיע משיח השקר יוסף עבדאללה.

לקריאה נוספת
------------

* אברהם יערי, "שכר כחיל", שני משיחי שקר בתימן, בתוך **שבות תימן**, תל אביב: הוצאת "מתימן לציון", תש"ה, עמ' 124–148.
* **מסעות חבשוש: חזיון תימן-רויא אלימן**: תרגום עברי ומקור ערבי. חיים בן יחיא חבשוש. ההדיר, תרגם והקדים מבוא, שלמה דב גויטיין. ירושלים, מכון בן-צבי לחקר קהילות ישראל במזרח, תשמ"ג 1983.
* יעקב ספיר, ספר מסע תימן, פרק לז, פרויקט בן יהודה

קישורים חיצוניים
----------------

* אברהם יערי, תנועות משיחיות בתימן, פורסם ב**מחניים** פ"א (תשכ"ג). מובא באתר דעת.

הערות שוליים
------------

1. 1 2  עמרם בן יחיא קרח, **סערת תימן**, ירושלים 1954, עמ' ל"ו-ל"ז (מובא באתר HebrewBooks)
2. ↑  בת ציון עראקי קלורמן, משיחיות יהודית ומשיחיות ערבית בתימן במאה הי"ט - השפעה בין-תרבותית, "פעמים" 25, תשמ"ו, עמ' 40–64, מובא באתר יד יצחק בן-צבי
3. ↑  בת ציון עראקי קלורמן בספרה: The Jews Of Yemen In The Nineteenth Century: A Portrait Of A Messianic Community, E. J. Brill: Leiden,1993.
**אנטארקטיק** (באנגלית: **Antarctic** הייתה אוניית מפרשים ומנוע שנבנתה בדראמן, נורווגיה בשנת 1871. האונייה שימשה בכמה משלחות מחקר לאזור הארקטי ולאנטארקטיקה במשך השנים 1903-1898. ב-1895 התבצעה הנחיתה הראשונה המאושרת על יבשת אנטארקטיקה מאונייה זו.

האונייה
-------

"אנטארקטיקה" הייתה אונייה תלת-תורנית, מצוידת במנוע קיטור. היא נבנתה במספנות הולמן בדראמן בשם "קאפ נור".

בתחילה שימשה "אנטארקטיק" לצייד כלבי-ים בסביבות סוולבארד, יאן מאיין וגרנלנד. בתקופה זו פיקד על האונייה גוליק ינסן ובין השאר שירת בה קאשטן בורשקרווינק.

בראשית שנות ה-90' של המאה ה-19 רצה איל הספנות סוונד פוין להרחיב את עסקיו לאוקיינוס האנטארקטי, וכיון שכך, היה עליו לרכוש אוניות כשירות. פוין רכש אפוא את "קאפ נור", הכניס בה תיקונים ושיפורים מקיפים ולאחר השלמתם, שינה את שמה ל"אנטארקטיק". משנת 1893 שייטה האונייה באוקיינוס האנטארקטי לצורך צייד לווייתנים.

בשנת 1897 רכש את האונייה אלפרד גבריאל נאטהורסט לצורך המשלחת שתכנן לסוולבארד. שוב נעשו בה תיקונים מקיפים לפני המשלחת בשנת 1898.

בשנת 1899 מכר נאטהורסט את האונייה לגאורג קארל אמדרופ למשלחת שלו אל מזרח גרנלנד.

בשנת 1900 מכר אמדרופ את "אנטארקטיק" לאוטו נורדנשלד, שהיה זקוק לאונייה למשלחת שלו לאנטארקטיקה.

קישורים חיצוניים
----------------

ויקישיתוף מדיה וקבצים בנושא **אנטארקטיק** בוויקישיתוף

הערות שוליים
------------

1. ↑   אלפרד נאטהורסט, "Två Somrar i Norra Ishafvet", (בשוודית) 1900
2. ↑  הנריק בול, "מסע האנטארקטיק" למחוזות הקוטב הדרומי, 1896 המחלקה למדעי כדור הארץ, אוניברסיטת אופסלה (בשוודית)
3. ↑  /nfba/0622.html
**קידום נוער** הוא אחד ממקצועות החינוך והרווחה המתמקד באוכלוסיית נוער בסיכון. 

הנערים נכללים בקבוצות סיכוניות, כלומר, נערים העלולים להגיע למצבי סיכון כגון סמים ואלכוהול, זנות, אנורקסיה ועוד. המניעים לכך הם מעמד סוציו-אקונומי נמוך, חוויות רבות של אי-הצלחה, המובילות לדימוי עצמי נמוך ומרידה במוסכמות בגיל ההתבגרות.

קידום נוער נועד לקדם את בני הנעורים (גילאי 14–18) ולעזור להם. המטופלים מגיעים ליחידות מצו בית-משפט, גופים של הרווחה ובאמצעות reaching out - "חיזור", כלומר, עובדי קידום הנוער מסתובבים באזורי השיטוט והבילוי של בני הנוער במצב סיכוני בשעות הפעילות שלהם (לרוב, בשעות הלילה המאוחרות עד שעות הבוקר המוקדמות) וכך מאתרים אותם.

העבודה עם הנערים מתקיימת ביחידות לקידום נוער הפרושות ברחבי הארץ. ביחידות נהנים הנערים ממסגרת חינוכית המקבלת אותם לאחר שנפלטו ממסגרות הלימוד הפורמליות, מטיפול פרטני ומדינמיקה קבוצתית וכן אפשרות ללימודים לקראת קבלת תעודת בגרות, למתאימים לכך. והם גם מקבלים שירות טיפולי בנוסף להשכלה

הכשרה במקצוע ניתנת במספר מכללות בישראל, בהן המכללה האקדמית בית ברל, המכללה האקדמית לחינוך ע"ש קיי, מכללת אורות ישראל, המכללה האקדמית לחינוך ע"ש דוד ילין ומכללת אורנים.
**כשל צירופיות או כשל החיתוך** (באנגלית: **Conjunction fallacy**) הוא כשל לוגי המתרחש כאשר מעריכים את ההסתברות של חיתוך מאורעות (למשל א' ו-ב') כגבוה מאחד או יותר מהמאורעות המרכיבים אותם, כלומר כגבוה מההסתברות של מאורע א' לבדו ו/או של מאורע ב' לבדו. זהו כשל משום שלוגית ההסתברות של מאורע החיתוך (א' ו-ב') אינו יכול להיות גבוה יותר מההסתברות של המאורעות המרכיבים אותו.

דניאל כהנמן ועמוס טברסקי הדגימו כשל זה בניסוי באמצעות מה שמכונה "בעיית לינדה". בניסוי החוקרים הציגו לנחקרים את התיאור הבא:

"לינדה בת 31, רווקה, דוברת גלויות ומבריקה. היא השלימה תואר ראשון בפילוסופיה. כסטודנטית, היא הרבתה לעסוק בנושאים של אפליה ואי-צדק חברתי, וגם השתתפה בהפגנות נגד נשק גרעיני".
לאחר מכן הנחקרים נתבקשו לדרג את ההסתברות של מספר מאורעות כשבניהם נכללו שלושת המאורעות הבאים:
1. "לינדה היא כספרית בבנק".
2. "לינדה פעילה בתנועה הפמיניסטית".
3. "לינדה היא כספרית בבנק ופעילה בתנועה הפמיניסטית" (זהו למעשה מאורע החיתוך)
בהתאמה לכלל הלוגי, מרבית הנחקרים דרגו את ההסתברות למאורע 2 (פמיניסטית) כגבוה יותר מאשר ההסתברות למאורע 3 (מאורע החיתוך: כספרית ופמיניסטית). אך מה שמעניין הוא **שבניגוד** לכלל הלוגי, חלק ניכר מהנחקרים, דירג את ההסתברות של מאורע 3 (מאורע החיתוך: כספרית ופמיניסטית) כגבוה מההסתברות של מאורע 1 (כספרית). במילים אחרות – ביצע את כשל החיתוך.

לטענת טברסקי וכהנמן הכשל נובע משימוש בהיוריסטיקת ייצוגיות. כלומר, הכשל נבע מהעובדה שלינדה נתפסת כיותר דומה לסטראוטיפ של פמיניסטית מאשר לסטראוטיפ של כספרית.

שיפוט על פי יציגות גורם לאנשים לזנוח את הבחינה הלוגית כאשר הדמיון של האובייקט לקבוצה מסוימת חזק הרבה יותר מאשר לקבוצה אחרת. לדוגמה, בהתחכמות הנושנה נשאל: "מה יותר כבד, קילו ברזל או קילו נוצות?" הנטייה היא לזנוח את הבחינה הלוגית (קילו מול קילו) ולהימשך אחר הקשר החזק שיש לנו בין ברזל לכובד ובין נוצות להיותן קלות.

כשל החיתוך זוהה לראשונה על ידי הפסיכולוגים עמוס טברסקי ודניאל כהנמן.

ראו גם
------

* מודלים נורמטיביים ומודלים דסקריפטיביים

הערות שוליים
------------

1. ↑  Tversky, A. & Kahneman, D. Extensional versus intuitive reasoning: The conjunction fallacy in probability judgment. **Psychological Review, 90(4),**, 1983, עמ' 293–315
**שולי גילארדי** (נולד ב-24 באוגוסט 1964) הוא כדורגלן עבר ישראלי ששיחק בעמדת השוער, ולזכותו חמש הופעות במדי נבחרת ישראל.

קריירה
------

גילארדי החל לשחק כדורגל במחלקת הנוער של הפועל רמת גן, ועלה לקבוצת הבוגרים של המועדון בשנת 1982. כחייל הושאל למכבי רמת חן בליגה ג', ולאחר מכן חזר להפועל רמת גן ובשנת 1989 העפיל עמה לליגה הבכירה.

בעונה בה עלתה הפועל רמת גן לליגה הלאומית זומן גילארדי לנבחרת ישראל ואף שיחק במדיה 5 פעמים. ב- 4 בינואר 1989 ערך את הופעת הבכורה שלו בנבחרת, במשחק ידידות מול נבחרת הולנד. את הופעתו האחרונה בנבחרת רשם ב-22 במאי 1990, במשחק ידידות מול נבחרת ארגנטינה.

בשנת 1990, לאחר שירדה הפועל רמת גן לליגה השנייה, עזב גילארדי את המועדון ועבר להפועל תל אביב, שעלתה בחזרה לליגה הבכירה. לאחר שנה אחת החל לנדוד בין מספר קבוצות, ושיחק במכבי יבנה, בני יהודה תל אביב ומכבי הרצליה. בשנת 1999 נפצע גילארדי בכתפו, ונאלץ לפרוש ממשחק פעיל.

לאחר פרישתו שימש כמאמן שוערים בהפועל נצרת עילית, ובשנת 2005 מונה בנוסף לשמש גם כמנהל הקבוצה. בשנת 2007 מונה למנכ"ל הקבוצה.

בשנת 2010 החל גילארדי לשמש כמאמן שוערים במחלקת הנוער של מכבי חיפה, וכמאמן השוערים של נבחרות ישראל הצעירות.

קישורים חיצוניים
----------------

ויקישיתוף מדיה וקבצים בנושא **שולי גילארדי** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
**יחידת דיה** או **יחידת אֲתַ"ר** (ראשי תיבות של **איסוף תקיפה רשתית**) הייתה יחידה מובחרת תחת חיל התותחנים שעסקה באיסוף מודיעין והפעלת אש ברמה האוגדתית. היחידה תקשרה עם סוללות ארטילריות, מטוסי ומסוקי קרב, מרגמות, טנקים, נשק מונחה, תצפיות ועוד.

היחידה חולקה ל־2 צוותים:

* צוותי קרקע (פלוגות דיה) – בעלי אמצעי תצפית וחישה
* צוותי אוויר (פלוגות רוכב שמיים – רוכ"ש) – בעלי כטב"ם טקטי, וסוללות איכון (מכ"םים).

לוחמי דיה, הקרקעיים, באימון סבך
לוחמי צוות רוכ"ש
בתחילת שנת 2020 נסגרה היחידה ופעילות יחידת רוכב שמיים נמשכה באופן עצמאי.

היסטוריה
--------

המחזור הראשון של היחידה גויס באוגוסט 2018, לאחר בעיות לוגיסטיות ובעיות אחרות. חצי מהחיילים הועברו לגדוד 869 בחיל האיסוף הקרבי והחצי השני המשיך למסלול ולאחר מכן לפיקוד.

המחזור השני גויס רק במרץ 2019 וכלל שני צוותים שהגיעו ליחידה המבצעית בגזרה הצפונית. מחזור זה הוא בעצם המחזור המבצעי הראשון. בכך נחנכה היחידה כיחידה מבצעית, אך לא במלואה. ממחזור גיוס זה הגיוס ליחידה נעשה סדיר.

מחזור אוגוסט 19 כלל שני צוותי דיה וצוות רוכש אחד.

ממחזור נובמבר 2019 גויס בכל מחזור צוות אחד.

במרץ 2020 הוחלט על סגירת היחידה במתכונתה וזאת לאחר שהועלו שאלות אודות הרלוונטיות המבצעית של היחידה. במסגרת ההחלטה, פעולת יחידת רוכב שמיים תימשך כמו לפני הקמת יחידת האת״ר ואילו פעולת צוותי הקרקע המוכשרים תועבר ליחידת מודיעין מטרות 869.

הכשרה
-----

עם הגיוס לחיל התותחנים, החיילים עוברים גיבוש בן שלושה ימים כדי להגיע ליחידות המיוחדות ובראשן יחידת האת"ר.

אלו שנבחרו בגיבוש להגיע ליחידה מגיעים לפלוגת ההכשרה במחנה שבטה ומחולקים לצוותי דיה. הטירונות נמשכת כ־4 חודשים ובסופה החייל מוכשר לרובאי 05.

האימון מתקדם נמשך כ-4 חודשים נוספים ובסופו החייל מוכשר לרובאי רובאי 07.

צוותי דיה עוברים את ההכשרה שלהם במסגרת בית הספר לאת"ר באגד 425 במחנה שבטה, הכוללת אימוני לוחמת סבך, לוחמה בשטח בנוי ושטח פתוח, ניווטים, הסמכה בתפעול אמצעי הלחימה של היחידה, הסוואה, תצפית ועוד.

לאחר האימון המתקדם באגד 425 מתקיים אימון מיוחד בבסיסי היחידה שאורכו אורך כחודשיים נוספים ובו הלוחמים מתמקצעים במקצועות הייחודים להם.

צוותי דיה באימון לש"ב

קישורים חיצוניים
----------------

* הכירו את תפקיד הלחימה החדש בחיל התותחנים באתר צה"ל
* עמית מלמד, ‏הכירו את תפקיד הלחימה החדש בחיל התותחנים, באתר ‏מאקו‏, 5 באוגוסט 2018
* פלוגת האת"ר בפעילות מבצעית ראשונה באתר צה"ל
**ענת זמיר** (18 באפריל 1962 – 15 בדצמבר 2018) הייתה דוגמנית ושחקנית ישראלית.

ביוגרפיה
--------

נולדה בשם **ענת צימרמן** לדליה ואברהם וגדלה בגבעתיים. אביה היה חירש, אמה חירשת-אילמת. מגיל 13 ועד גיוסה לצה"ל עברה התעללות מינית מקרוב משפחה רחוק.

זמיר התמודדה בתחרות מלכת היופי 1980 ונבחרה ל"נערת ישראל," סגנית של מלכת היופי אילנה שושן. בתחרות מיס עולם שנערכה באותה השנה בלונדון נבחרה לסגנית שלישית.

היא דיגמנה למותג בגדי הים "פלפל" וליצרני האופנה פולגת, קודאק וג'ורדש. הייתה אחת הדוגמניות המדוברות והמבוקשות ביותר בבוהמה התל אביבית בשנות השמונים.

זמיר גילמה את בת זוגו לשעבר של יהודה ברקן ואם בתו בסרט "נשיקה במצ"ח" משנת 1990 ושיחקה את אחד התפקידים הראשיים בקומדיית המצבים "שבט כהן", ששודרה בערוץ הראשון בשנת 1991.

במהלך קריירת הדוגמנות שלה, הייתה מכורה לסמים במשך שנים רבות, כולל ניסיונות גמילה רבים שכשלו. אושפזה מספר פעמים לצורך גמילה בבית החולים הפסיכאטרי בפרדסיה.

ב-2016 השתתפה בסרט התיעודי "שקר היופי" העוסק בעולם הדוגמנות ששודר בערוץ 10.

זמיר הייתה נשואה שלוש פעמים: לשוקי בן פורת (השניים חיו יחד במשך ארבע שנים), לד"ר עמי ויז'ינסקי, רופא שיניים, ולרמי סגס, איש עסקים ומסעדן. בנוסף, ניהלה מערכת יחסים עם אלי פפושדו והייתה בזוגיות עם דוד מושביץ במשך שלוש שנים.
מנישואה לד"ר ויז'ינסקי נולד לה בן.

נפטרה ב-15 בדצמבר 2018, בגיל 56, לאחר שהתמוטטה ברחוב הסמוך לביתה ברמת גן, והובהלה לבית חולים במצב קשה, ככל הנראה מצריכת סמים. היא נקברה בבית העלמין ירקון, מבלי שהנושא זכה לתהודה, בהלוויה חפוזה דלת משתתפים, כך שרק לאחר קבורתה נודע דבר פטירתה למכריה וחבריה מעולם הזוהר, ומחוץ לו.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ענת זמיר** |

* ענת זמיר, במיזם "אישים" לתיעוד היצירה הישראלית
* ענת זמיר, במסד הנתונים הקולנועיים IMDb (באנגלית)
* ענת זמיר, באתר ספר הקולנוע הישראלי
* אתר למנויים בלבד אתי אברמוב, האישה שחיפשה אהבה ומצאה את ההיפך, באתר "ידיעות אחרונות", 19 בדצמבר 2018

הערות שוליים
------------

1. ↑  adi oz, "הכל קרה מהר מדי. ההצלחה, הגברים, הסמים": פרידה מענת זמיר, נערת ישראל שהלכה לעולמה, באתר פרידה אישית מענת זמיר: נערת ישראל, סגנית מיס עולם, שנפלה לסמים, ‏2018-12-18
2. ↑  אילנה שושן - מלכת היופי של ישראל, מעריב, 16 באפריל 1980
3. ↑  אמיר פלג, יופי זה לא הכול, חדשות, 28 באפריל 1989
4. ↑  אבישג בדש-זברו, הנפילה הכואבת של דוגמנית האייטיז, באתר mynet (כפי שנשמר בארכיון האינטרנט), 7 במאי 2009
5. ↑  גם בוכים גם צוחקים, מעריב, 8 באפריל 1990
6. ↑  יהודה גולן, כהן יש רק אחד, מעריב, 21 בדצמבר 1990
7. ↑  סרטונים רן בוקר, ענת זמיר, סגנית מיס עולם לשעבר, הלכה לעולמה, באתר ynet, 17 בדצמבר 2018
8. ↑  רן בוקר, "היופי שלי הוא קללה": דוגמנית העבר בראיון, באתר ynet, 19 ביולי 2016
9. ↑  ליאורה הכהן, מפגשים בצמרת - ענת זמיר נפרדה, באתר nrg‏, 11 בינואר 2001
10. ↑  ליאורה גולדנברג-שטרן, ‏נערת ישראל בעבר ענת זמיר הלכה לעולמה בגיל 56, באתר מעריב אונליין, 17 בדצמבר 2018
11. ↑  שירה פור, "יופי הוא לא רק ברכה": הסוף העצוב של ענת זמיר, סגנית מיס עולם לשעבר, באתר הארץ, 18 בדצמבר 2018
פירוש נוסף ערך זה עוסק בסדרת הדפסים מאת משה הופמן. אם התכוונתם לסרט של דוד פישר, ראו שישה מיליון ואחד.

"**6,000,001**" היא סדרת הדפסים מאת האמן הישראלי משה הופמן. הסדרה, המונה 10 חיתוכי-עץ, עוסקת בנושא השואה.

היסטוריה
--------

משה הופמן, ישראלי ניצול שואה יליד הונגריה, יצר בשנת 1967 סדרה של 10 חיתוכי עץ העוסקים בנושא השואה. העבודות הודפסו על ניירות בריסטול לבן בסטודיו של האמן בירושלים. הדפסים אלו, שהודפסו מפלטות בגודל של כ-60x80 ס"מ, הם מן הגדולים ביותר שיצר האמן בחייו. הסדרה הוצגה לראשונה בשנת 1974 בתערוכה שהתקיימה בעקבות מלחמת יום הכיפורים בבית האמנים בירושלים. אחד מעותקי הסדרה נתרם לאוסף סדנת ההדפס ירושלים על ידי האמן. חלק מן הסדרה הוצג בתערוכה "חיתוך העץ בישראל 1986-1920" (1986), שהתקיימה בסדנת ההדפס ירושלים וכן הוצגה במלואה בתערוכה הרטרוספקטיבית של הופמן במוזיאון ישראל (1997).

בעבודות בולט השימוש באיקונוגרפיה נוצרית, הדבר מתבטא בתיאורי צליבה ובשימוש בהילות. בהדפס MH-128, לדוגמה, מעוטרים ראשי היהודים במסדר בהילות כדוגמת קדושים נוצריים. גדעון עפרת הצביע על שלוש גישות ייצוג שונות בעבודות - ריאליזם, תיאור אלגורי והפשטה. המעורבות זו בזו. בהדפס MH-124, לדוגמה, הופך התיאור הריאלי של הסלקציה לתיאור אלגורי, על ידי עיצובו בצורה של צלב.

הופמן פירש בטקסט אוטוביוגרפי את ה"אחד" בשמה של הסדרה - 6,000,001 - כביטוי למותו של האל ואת אובדן האמונה של האדם. יהודית שפיצר תיארה את סדרה זו כביטוי מאשים כנגד הדת וכנגד האל עצמו.

העותקים מן הסדרה נמצאים באוסף סדנת ההדפס ירושלים ובאוסף יד ושם.

הדפסי הסדרה
-----------

| מס' יצירה | נושא ההדפס | תמונה |
| --- | --- | --- |
| MH-121 | יהודי מורד מן הצלב על ידי חייל גרמני |  |
| MH-122 | רכבת טרנספורט |  |
| MH-123 | קבוצת אנשים מתקדמת והופכת לעשן ולטקסטים יהודיים כגון "לא ינום ולא ישן", "ותשובה ותפילה וצדקה מעבירין את רוע הגזרה" ועוד |  |
| MH-124 | סלקציה המעוצבת בקומפוזיציה של צלב |  |
| MH-125 | צלבים שבורים |  |
| MH-126 | שלד תלוי על גדר |  |
| MH-127 | דמויות בתא גזים |  |
| MH-128 | קבוצת שבויים עטורי הילה ולפניהם שלוש גופות עם הילה, לצידן חייל גרמני |  |
| MH-129 | ערמת גופות, על ידה של אחת מהן מקועקע המספר 6000001 |  |
| MH-130 | סדק של אור עם צללית של ילדה |  |

הערות שוליים
------------

1. ↑  עפרת, גדעון, **משה הופמן: חיתוכי עץ 1966-1980**, סדנת ההדפס ירושלים, ירושלים, 1989, עמ' 15.
2. ↑  עפרת, גדעון, **משה הופמן: חיתוכי עץ 1966-1980**, סדנת ההדפס ירושלים, ירושלים, 1989, עמ' 16.
3. ↑  שפיצר, יהודית, **והרוח נהפך לחומר: משה הופמן 1983-1938**, מוזיאון ישראל, ירושלים, 1997, עמ' 20.
4. ↑  שפיצר, יהודית, **והרוח נהפך לחומר: משה הופמן 1983-1938**, מוזיאון ישראל, ירושלים, 1997, עמ' 20.
5. ↑  המספור הוא על פי המספר בקטלוג האמן
**גרייס ביירס** (באנגלית:**Grace Byers**; נולדה ב-26 ביולי 1984) היא שחקנית טלוויזיה אמריקאית, הידועה בשל גילום דמותה של אניקה קלהון בסדרת הדרמה המוזיקלית של רשת פוקס, "אימפריה".

ביוגרפיה
--------

גרייס גילי נולדה בעיר באטלר, פנסילבניה ב-26 ביולי 1986, וגדלה באיי קיימן מינקותה. אחרי שחזרה עם הוריה לארצות הברית, היא קיבלה תואר ראשון באמנויות תיאטרון באוניברסיטת דרום פלורידה בטמפה. היא מאוחר יותר למדה באוניברסיטת קליפורניה באירוויין, שם קיבלה תואר שני באמנות במשחק.

קריירה
------

לאחר סיום לימודיה, גילי אז עברה לניו יורק, שם היא הופיעה באוף ברודוויי במספר הצגות, כולל במחזמר הרוק "רנט". ב-2013, היא הופיעה בהפקות שיקגו בקומדיות "שונא הבריות" ו"טרטיף".

ב-2014, לוהקה בתור אניקה קלהון בסדרת הדרמה המוזיקלית של רשת פוקס, "אימפריה" לצד טרנס הווארד וטראג'י פ. הנסון. הסדרה עלתה לשידור ב-7 בינואר 2015.

בשנת 2018 כיכבה במותחן הפשע "Bent", לצד קארל אורבן וסופיה ורגרה.

חיים אישיים
-----------

בשנת 2015 התארסה לשחקן טריי ביירס, ששיחק לצידה ב"אימפריה". השניים נישאו בטקס שנערך בגראנד קיימן ב-14 באפריל 2016.

פילמוגרפיה
----------

### טלוויזיה

| שנה | סדרה | תפקיד | הערות |
| --- | --- | --- | --- |
| 2015–2018 | אימפריה | אניקה קלהון | תפקיד ראשי (עונות 4-1); 66 פרקים |
| 2018–2019 | בעלי היכולות | ריבה פייג' | תפקיד ראשי (עונה 2); 16 פרקים |
| 2019 | *Tales* | אדי | פרק: "My Life" |
| 2021 | הארלם | קווין | תפקיד ראשי; 10 פרקים |
| TBA | *Phoenix* | קטרין "בוז" בוסוורת' | סדרת טלוויזיה עתידית |

### קולנוע

| שנה | סרט | תפקיד | הערות |
| --- | --- | --- | --- |
| 2018 | *Bent* | קייט |  |
| 2023 | *The Blackening* | אליסון |  |

קישורים חיצוניים
----------------

ויקישיתוף מדיה וקבצים בנושא **גרייס גילי** בוויקישיתוף

* גרייס גילי, במסד הנתונים הקולנועיים IMDb (באנגלית)
* גרייס גילי, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1235159566
* LCCN: no2015148136
* VIAF: 433144783074935230551
* WorldCat: lccn-no2015148136

 |
**זיגמונט איידוקביץ'** (בפולנית: **Zygmunt Ajdukiewicz**‏; 1861–1917) היה צייר ריאליסטי פולני בסוף המאה ה -19, שהתמחה בציור פורטרטים, סצנות מחיי היומיום ואירועים היסטוריים. איידוקביץ', שנולד וגדל בחלק האוסטרי של פולין המחולקת, התיישב בבירת הקיסרות עם סיום לימודיו, אך שמר על קשר הדוק עם מולדתו. בהיותו בווינה הוא אייר את הרומן האפי "המבול" מאת הסופר הפולני זוכה פרס נובל, הנריק סנקביץ'.

ביוגרפיה
--------

זיגמונט איידוקביץ' נולד בויטקוביץ שבדרום מזרח פולין. הוא למד ציור באקדמיה לאמנויות יפות בקרקוב. בין השנים 1880–1882, הוא למד באקדמיה לאמנויות יפות של וינה, ובשנת 1883 באקדמיה לאמנויות יפות במינכן, מוסד שהיה קשור באסכולת מינכן לנטורליזם. בשנת 1885, הוא התיישב בווינה ופעל שם כצייר פופולרי של החצר האוסטרית.

בווינה הוא עבד על סדרה ארוכה של יצירות אמנות מקוריות עבור האנציקלופדיה בת 24 הכרכים שיזם ונתן חסותו של הנסיך רודולף כהוכחה להישגיו האימפריאליים. זה היה פרויקט פרסום גדול שהודפס בגרמנית והונגרית בין השנים 1886–1902 תחת הכותרת מונרכיה אוסטרו-הונגרית במילה ובתמונה.

כרכים נוספים פורסמו זמן רב לאחר מותו של רודולף בינואר 1889. 

איידוקביץ צייר לוחות לאנציקלופדיה המתארים לאומים שונים, קבוצות אתניות ומיעוטים המיוצגים באוסטריה-הונגריה. הוא גם הפיק סדרה של 12 ציורים על חייו של טדאוש קושצ'ושקו שפורסם בשנת 1892 כאלבום אמנותי. הוא צייר דיוקן עומד בגודל טבעי של הארכידוכס פרנץ פרדיננד כצייד (1913).

הכרה
----

איידוקביץ' הציג בקרקוב, ורשה, לבוב, וינה, ברלין, מינכן ופראג. ציוריו זכו בפרסים בתערוכות אמנות בינלאומיות, כולל מדליית זהב בווינה ומדליית הזהב במחלקה השנייה בברלין בשנת 1891, וכן במדליית הזהב השנייה בווינה ובמדליית הזהב ב-1898 בתחרות 1894 בלבוב (למברג).

את עבודותיו ניתן למצוא במספר מוזיאונים וגלריות לאומיות ברחבי פולין, כגון במוזיאונים הלאומיים של פולין בוורשה, בקרקוב ובוורוצלב; באוספי מדינה במוזיאון ואוול ובמוזיאון שלזיה עילית בביטום, וכן במוזיאון להיסטוריה בווינה.

זיגמונט איידוקביץ' היה בן דודו הראשון של הצייר הפולני טדאוש איידוקביץ' שהיה מבוגר ממנו בתשע שנים.

הוא נפטר בווינה בשנת 1917.

גלריה
-----

* 
* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **זיגמונט איידוקביץ'** בוויקישיתוף

הערות שוליים
------------

1. ↑  Zygmunt Ajdukiewicz, artyzm.com
2. 1 2  "Ajdukiewicz Zygmunt (1861 - 1917)"
3. ↑  A Ruthenian Lyrist, www.wdl.org, ‏1885 (באנגלית)
4. 1 2  Theodor Brückler, **Thronfolger Franz Ferdinand als Denkmalpfleger: die "Kunstakten" der Militärkanzlei im Österreichischen Staatsarchiv (Kriegsarchiv)**, Böhlau Verlag Wien, 2009, מסת"ב 978-3-205-78306-0. (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 143835882
* ISNI: 0000 0001 1838 5015
* NKC: ola2017953246
* NLP: a0000001757158
* ULAN: 500402642
* VIAF: 169480262
* WorldCat: viaf-169480262

 |
**אוסטין דייוויס** (באנגלית: **Austin Davis**; נולד ב-4 באוקטובר 1989) הוא פוליטיקאי אמריקאי המכהן כסגן המושל ה-53 של קהיליית פנסילבניה מאז ינואר 2023. קודם לכן ייצג את מחוז הבחירה ה-35 בבית הנבחרים של פנסילבניה בין השנים 2018–2023. דייוויס הוא האפרו-אמריקאי הראשון בתפקיד סגן המושל בפנסילבניה והאדם הצעיר ביותר שנבחר לתפקיד.

ביוגרפיה
--------

דייוויס נולד בעיר מקיספורט (McKeesport) שבפנסילבניה. בזמן לימודיו התיכוניים ייסד דייוויס ועמד בראש מועצת הנוער המייעצת לראש עיריית מקיספורט ג'יימס ברוסטר. בתום לימודיו בתיכון האזורי של העיר החל את לימודיו באוניברסיטת פיטסבורג בגרינסבורג, שם השלים לימודי תואר ראשון במדע המדינה בשנת 2012.

בעת לימודיו הגבוהים התקבל אוסטין לעבודה כמתמחה לענייני חקיקה בבית הנבחרים של פנסילבניה. בגיל 21, העיתון "Tribune Review" הגדיר אותו כ"לוחם בפוליטיקה של עזרה לזולת". בעבר שירת דייוויס כעוזר בכיר לנציב מחוז אלגני ריץ' פיצג'רלד. בנובמבר 2014 נהפך דייוויס לחבר הצעיר ביותר ולסגן יושב ראש המפלגה הדמוקרטית במחוז אלגני.

בבחירות מיוחדות שהתקיימו בינואר 2018, התמודד דייוויס על ייצוג מחוז הבחירה ה-35 בבית הנבחרים המדינתי של פנסילבניה. ביום הבחירות גרף למעלה מ-73% מהקולות וגבר על פאון ווקר-מונטגומרי, מועמד המפלגה הרפובליקנית. עם היבחרו נהיה לנציג האפרו-אמריקאי הראשון של המחוז בבית המחוקקים של פנסילבניה. במהלך כהונתו היה חבר בוועדות ההקצבות, שירותי הצרכן, הביטוח והתחבורה.

ב-14 בדצמבר 2021 דווח כי דייוויס עתיד להתמודד על תפקיד סגן מושל פנסילבניה בבחירות 2022, לאחר שנבחר על ידי המועמד המשוער של המפלגה הדמוקרטית לתפקיד מושל פנסילבניה, ג'וש שפירו, כעמיתו למרוץ. החוק בפנסילבניה מחייב את המועמד לתפקיד סגן המושל להתמודד בבחירות מקדימות ללא תלות במועמד למושל. ב-8 בנובמבר 2022 ניצחו שפירו ודייוויס את מועמדי המפלגה הרפובליקנית דאג מאסטריאנו וקארי דלרוסו בבחירות הכלליות. דייוויס הפך לאפרו-אמריקאי הראשון שנבחר לסגן המושל ולבן דור ה-Y הראשון שנבחר לתפקיד מדינתי בפנסילבניה.

לאחר שהושבע לתפקידו בגיל 33, דייוויס הוא סגן המושל הצעיר ביותר בהיסטוריה של פנסילבניה.

קישורים חיצוניים
----------------

ויקישיתוף מדיה וקבצים בנושא **אוסטין דייוויס** בוויקישיתוף
* אתר האינטרנט הרשמי של סגן מושל פנסילבניה (באנגלית)

הערות שוליים
------------

1. ↑  Alumnus of Distinction Award, באתר אוניברסיטת פיטסבורג (באנגלית)
2. ↑  מייקל דיוויטוריו, BLACK HISTORY MONTH: At 21, Davis is a veteran at the politics of helping others, באתר TribLIVE.com‏, 7 בפברואר 2011 (באנגלית)
3. ↑  מליסה דניאלס, Davis becomes 1st African-American to be named vice chair of Allegheny County Democratic Committee, באתר TribLIVE.com‏, 26 בנובמבר 2014 (באנגלית)
4. ↑  Democrat Davis wins Pa. House's 35th District to fill Gergely's seat, באתר Pittsburgh Post-Gazette‏, 23 בינואר 2018 (באנגלית)
5. ↑  סטיבן קרוסו, W.Pa. Rep. Austin Davis to enter Pa. Lt. Gov race with Dem Josh Shapiro’s backing, באתר States Newsroom‏, 14 בדצבמר 2021 (באנגלית)
6. ↑  אלן סמית', Democrat Josh Shapiro defeats Republican Doug Mastriano in Pennsylvania governor's race, באתר NBC News‏, 9 בנובמבר 2022 (באנגלית)
**BLU** הוא משקה אנרגיה מתוצרת חברת BLU הפולנית. המשקה הושק לראשונה בשנת 2000 בפולין. כיום יותר מ-100 מיליון פחיות BLU נמכרות מדי שנה, ביותר מ21 מדינות.

בישראל
------

המשקה משווק בישראל החל מ-2008 על ידי חברת "צ’צל משקאות בע״מ". היא שיווקה את המשקה XL, איבדה את הזיכיון למשקה לטובת חברת "סידס", והתחילה לשווק את המשקה BLU בישראל. אחרי חצי שנה של שיווק, הצליחה "BLU" לנגוס בנתחי השוק של XL ולהתמקם במקום השני, עם נתח שוק של 26%, אחרי XL, שלה נתח שוק של 56%. בשנת 2018 היוו מכירות המשקה כ-34% משוק משקאות האנרגיה בישראל.

המוצר מופץ על ידי חברת "דובק", ובפרסום מטפלת חברת "סמא" מנצרת. פעילות הפרסום מתמקדת בעיקר במסיבות ובחיי לילה, בניגוד למתחרה השנייה שלה, רד בול, שמתמקדת בעיקר בספורט.

המשקה משווק בישראל בגרסאות משקה BLU רגיל, BLU נטול סוכר, ובטעמים חמוציות, למון ליים ופסיפלורה. עם הזמן הגיעו גם טעמים חדשים - מוחיטו, אבטיח, בזוקה וענבים. כמו כן ישנה גרסה BLU DAY בעלת צבע כחול והיא מתוקה יותר, היא תפסה פופולריות רבה בקרב הישראלים.

רכיבים
------

* מים מוגזים
* סוכר
* טאורין
* חומרי טעם וריח
* קפאין
* ויטמינים מקבוצת B

קישורים חיצוניים
----------------

* אתר BLU האמריקאי
* אתר BLU הקנדי
* עדי דברת, שוק משקאות האנרגיה תוסס: המותג בלו ישיק משקה בטעם חמוציות, באתר TheMarker‏, 23 באפריל 2009

הערות שוליים
------------

1. ↑  אתר למנויים בלבד גבריאלה דוידוביץ'-ויסברג, מנסה להתחרות ב-XL ובלו: יפאורה משיקה משקאות אנרגיה חדשים של שוופס, באתר TheMarker‏, 5 במאי 2019
**מיכאיל דנילוביץ' גרשקוביץ'** (ברוסית: **Михаи́л Дани́лович Гершко́вич**‏; (נולד ב1 באפריל 1948) הוא כדורגלן עבר סובייטי ממוצא יהודי ששיחק בעמדת חלוץ; אחרי סיום קריירת המשחק פנה לקריירת אימון.

קריירת שחקן
-----------

מיכאיל גרשקוביץ' למד בבית הספר לכדורגל במתחם הספורט לוז'ניקי במוסקבה. בגיל 18 צורף לקבוצת הבוגרים של מועדון הכדורגל לוקומוטיב מוסקבה. לאחר שנה אחת במועדון עבר לקבוצת טורפדו מוסקבה. בטורפדו הפך לאחד ממלכי השערים של הקבוצה. במרבית המשחקים שיחק בצמד עם החלוץ האגדי אדוארד סטרלצוב. בשנת 1968 זכה עם קבוצתו בגביע ברית המועצות. בשנת 1972 עבר לדינמו מוסקבה. בשלהי הקריירה שלו שב ללוקומוטיב מוסקבה, בה החל את הקריירה. בגיל 31 פרש ממשחק פעיל. 

גרשקוביץ' שיחק בנבחרת הנוער של ברית המועצות, זכה איתה באליפות אירופה לנוער בשנת 1966. ב16 ביוני 1968 ערך את הופעתו הראשונה במדי הנבחרת הבוגרת. היה זה משחק ידידות מול אוסטריה. את שערו הראשון במדי הנבחרת הבקיע גם במשחק זה. בשנת 1969 נטל חלק במשחקי מוקדמות מונדיאל 1970. אך לא נכלל בסגל הנבחרת לתחרות עצמה. את משחקו העשירי והאחרון במדי הנבחרת שיחק ב28 באפריל 1971.

קריירה כמאמן
------------

בשנים 1984-1987 גרשקוביץ' שימש כעוזר מאמן בדינמו מוסקבה. בשנים 1994 - 1998 אימן את הנבחרת הצעירה של רוסיה. לאחר מכן היה עוזרו של אולג רומנצב באימון הנבחרת הבוגרת של רוסיה. בשנים 2003 - 2005 אימן את קבוצת ניקה מוסקבה מהליגה האזורית של רוסיה.

תארים (כשחקן)
-------------

* אליפות אירופה לנוער: 1966.
* אליפות ברית המועצות: 1976
* גביע ברית המועצות: 1968, 1977

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל המאמן, באתר Transfermarkt
* סיכום הקריירה המקצועית של מיכאיל גרשקוביץ' (רוסית)
**פלאורינוס** (שם מדעי: **Paleorhinus** ; מילולית: "אף עתיק") הוא סוג של זוחל קדום בן למשפחת הפייטוזאוריים אשר חי במשך תור הטריאס שלפני 221.5 עד 205.6 מיליון שנה מזמננו. הסוג מכיל 2 מינים: *P. angustifrons* ו-*P. bransoni* והוא תואר לראשונה בידי החוקר האמריקאי סמואל ונדל ויליסטון (אנ') ב-1904 .

ממצאי המאובנים של זוחל זה התגלו בויומינג ובטקסס, אם כי המאובנים הראשונים שלו התגלו בבוואריה (כיום גרמניה). המאובנים עברו גלגולי שמות וחלוקות מדעיות רבות על שיוכם ותקפותם. חלק מהחוקרים משייכים את הסוגים: פרסוכוס, *Arganarhinus*‏, *Francosuchus*‏, *Ebrachosuchus* ו-*Wannia* לסוג זה.

בדומה לקרוביו כמו הרוטיודון, הוא היה זוחל טורף בעל חוטם מוארך, ממנו קיבל את שמו, אשר הגיע עד לאורך 2.5 מטרים. הוא היה חצי-מימי לפי מבנה גופו ותזונתו התבססה על דגים ובעלי חיים קטנים שהיו סביבו.

קישורים חיצוניים
----------------

ויקישיתוף מדיה וקבצים בנושא **פלאורינוס** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. ↑  Williston, S. W. (1904). "Notice of some new reptiles from the Upper Trias of Wyoming". Journal of Geology. 12 (8): 688–697. Bibcode:1904JG.....12..688W. doi:10.1086/621190. S2CID 140167568.
2. ↑  Stocker, M. R.; Butler, R. J. (2013). "Phytosauria". Geological Society, London, Special Publications. 379 (1): 91–117. Bibcode:2013GSLSP.379...91S. doi:10.1144/SP379.5. S2CID 219192243.
**איסגורס** (ביוונית: **Ἰσαγόρας**; המאה ה-6 לפנה"ס) היה פוליטיקאי אתונאי שהתפרסם כמתנגד חריף של קלייסתנס.

ביוגרפיה
--------

מעט מאוד ידוע על חייו המוקדמים, הרודוטוס עצמו מודה ש-"את אבותיו אינני יודע להגיד". הוא היה ממשפחה נכבדה, ככל הנראה ממוצא זר קארי אולי. אביו היה אדם בשם טיסנדרוס.

הוא לקח חלק בהפיכה, שבסופה הודח הטיראן היפיאס. אולם סילוקו של היפיאס הותיר באתונה ריק פוליטי, איסגורס שהפך לבעל השפעה רבה בעיר, עמד בראש מפלגה שקראה לחזור למשטר האוליגרכיה שלפני רפורמת סולון. תומכיו כללו בעיקר את האריסטוקרטים בעלי האחוזות הגדולות. מולו עמד קלייסתנס שתמך בהשארת הדמוקרטיה על כנה. איסגורס הצליח להיבחר כארכון לשנת 508 לפנה"ס, אולם אז החליט לבדוק את רשימת האזרחים, מה שעורר את חששותיהם של אזרחים שהצליחו לזכות באזרחות בתקופת שלטון הטיראנים.

התמיכה בקלייסתנס הייתה כעת גדולה מתמיד, הוא ביצע הפיכה ואיסגורס נאלץ להימלט. הוא הזעיק לעזרה את קלאומנס הראשון מלך ספרטה, שהיו לו אינטרסים ברורים שבאתונה תשלוט אוליגרכיה. קלאומנס שלח כרוז לאתונה, בו דרש מהאתונאים לסלק את קלייסתנס ומשפחתו בשל קללה עתיקה שהוטלה עליהם. קלייסתנס נאלץ להימלט יחד עם 700 ממשפחות תומכיו. קלאומנס נכנס לאתונה בראש כוח ספרטני קטן, והחזיר את איסגורס לשלטון. השניים רצו ללכת צעד אחד קדימה, ולהחליף את המועצה הישנה במועצה אוליגרכית מצומצמת בת 300 איש בלבד. הדבר עורר זעם כללי באתונה, וההמונים התמרדו. החיילים של קלאומנס והתומכים של איסגורס התבצרו באקרופוליס של העיר, אולם קלאומנס הבין שלא יוכל להישאר שם עוד זמן רב ונאלץ לעזוב בבושת פנים. קלייסתנס חזר לאתונה והתמנה לארכון.

האתונאים, שלא רצו להרגיז יותר מדי את קלאומנס, לא פגעו לרעה באיסגורס. אולם הוציאו להורג את תומכיו. הוא עזב לספרטה, קלאומנס ניסה פעם נוספת להחזיר אותו לשלטון באמצעות פלישה כוללת לאתונה, אולם התוכנית נכשלה לאחר שבעלות בריתה של ספרטה התמרדו. מכאן ואילך לא ידוע עליו דבר.

לקריאה נוספת
------------

* הרודוטוס, **היסטוריה**. תרגמו וכתבו מבואות בנימין שימרון ורחל צלניק-אברמוביץ. תל אביב, פפירוס - בית ההוצאה של אוניברסיטת תל אביב, תשנ"ד-1998.
* **כתבי הירודוטוס**. מתורגמים מיוונית עם מבוא והערות מאת ד"ר אלכסנדר שור. 2 כרכים. ירושלים, הוצאת ראובן מס, תרצ"ה-1945. העתק דיגיטלי באתר "דעת".
* משה עמית, **תולדות יוון הקלאסית**. ירושלים, הוצאת הספרים ע"ש י"ל מאגנס, האוניברסיטה העברית, תשמ"ד-1984. (הספר בקטלוג ULI)
* אריסטו, **מדינת האתונאים**. תרגם מיוונית, הקדים מבוא והוסיף הערות דוד אשרי. תרגם את קטעי הפיוט אביב מלצר. ירושלים, הוצאת ספרים ע"ש י"ל מאגנס, תשכ"ז.

הערות שוליים
------------

1. ↑  הרודוטוס, ספר חמישי, 66.
2. ↑  **כתבי הירודוטוס**. מתורגמים מיוונית עם מבוא והערות מאת ד"ר אלכסנדר שור. 2 כרכים. ירושלים, הוצאת ראובן מס, תרצ"ה-1945. עמ' 34, הערה 7.
3. 1 2 3  עמית, עמ' 192.
4. ↑  אריסטו, "מדינות האתונאים", ספר שבעה עשר, 5.
5. ↑  הרודוטוס, ספר חמישי, 70.
6. ↑  הרודוטוס, ספר חמישי, 72.
פירוש נוסף ערך זה עוסק באות באלפבית העברי. אם התכוונתם למשמעות אחרת, ראו ק (פירושונים).

| ק |
| --- |
|  |
| אלפבית עברי |
| א | ב | ג | ד | ה | ו |
| ז | ח | ט | י | כ | ל |
| מ | נ | ס | ע | פ | צ |
| ק | ר | ש | ת |
| אותיות סופיות |
| 

|  |  |  |  |  |  |  |
| --- | --- | --- | --- | --- | --- | --- |
|  | ך | ם | ן | ף | ץ |  |

 |
| סימנים נוספים |
| 

|  |  |  |  |
| --- | --- | --- | --- |
|  | ﭏ | ׆ |  |

 |
| ניקוד ופיסוק |
| קמץ • פתח • צירי • סגול |
| חיריק • חולם • קובוץ ושורוק |
| שווא • חטף |
| דגש: קל • חזק • מפיק • רפה |
| קו מפריד • מקף |
| טעמי המקרא |

**ק'** היא האות התשע-עשרה באלפבית העברי. שמה **קו"ף** (**קוֹף**/**קוּף**).

בהתאם לחלוקת אותיות האלפבית העברי לחמשת מוצאי הפה, ק' נמנית עם ארבע האותיות החכיות גיכ"ק. מבחינה פונולוגית היא ייצגה במקור עיצור ענבלי, סותם, אטום (/q/ ‏:IPA) - נחצי כמו קאף (ق) הערבית (בהגייה התימנית (מלבד השרעבים) הגייתה כהגיית גימ"ל דגושה - עיצור וילוני, סותם, קולי (/g/ ‏:IPA)), אולם בפי רוב הדוברים היא מבוטאת כמו כ"ף דגושה - או עיצור וילוני, סותם, אטום (/k/ ‏:IPA).

בגימטריה ערכה 100. על שרה אמנו מסופר בבראשית רבה "בת ק' כבת כ' שנה לחטא".

בשפה העברית המודרנית שכיחות השימוש באות **ק'** היא כ־1.95% מכלל אותיות האלפבית העברי.

ק' הוא הקיצור של קדוש, קְרי.

האות ק' מופיעה בביטוי העברי

* **בשין-קוף-ריש**: בשקר. נאמר, בשפת הילדים, לאחר דברים שאינם אמת.

ייצוג האות ק'
-------------

האות ק' מוצגת בגופנים הבאים (מימין לשמאל): פרנק-ריהל, אריאל, דוד, כתב רש"י, כתב סת"ם, גוטמן יד-ברש, חיים
בקוד ASCII מיוצגת האות ק' בערך F7, ובקוד Unicode היא מיוצגת בערך 05E7.

בקוד מורס מיוצגת האות ק' באמצעות הרצף (משמאל לימין): **-.--** (קו קו נקודה קו).

הוא ייצוגה של האות ק' בכתב ברייל.

באלפבית צלילי מיוצגת האות ק' באמצעות המילה "קורח".

באיתות בדגלי סמפור ק' מיוצגת על ידי דגל אחד הפונה צפונה (כלפי מעלה) ודגל שני הפונה צפון-מערבה.

התפתחות האות ק'
---------------

|  |  |  |
| --- | --- | --- |
| פרוטו שמי | פיניקי | ארמי |
| ק' (קוֹפּ=חריר בראש המחט) באלפבית הפרוטו-כנעני | ק' באלפבית הפיניקי | ק' באלפבית הארמי |

ראו גם
------

* ق – האות **קאף** בערבית
* – האות היוונית **קופא**

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ק** |
| ויקישיתוף תמונות ומדיה בוויקישיתוף: **ק** |
מורלט קיטליצי צעיר ממריא
**מורלט קטן** (שם מדעי: *Brachyramphus*) היא סוג של עוף ימי ממשפחת האלקיים בתוכו 3 מינים.

המורלטים הם עופות קטנים באורך 25 ס"מ והם בעלי נוצות חומות מנומרות מעט אך פנים לבנות עם כיפה ומקור שחורים. המקור קצר והם בעלי קרומי שחייה. כנפיהם מותאמות לשחייה וצלילה מתחת למים אך לא לתעופה מהירה.

המורלטים שוכנים בחופי אמריקה הצפונית של האוקיינוס האטלנטי והאוקיינוס השקט ובשונה משאר האלקיים ועופות הים, מטילים ביצה בודדת על ביערות מחטניים הסמוכים לאוקיינוס, ואף ביערות סקויה עצומים. האפרוח גדל תוך 40 יום ופורח מהקן לאוקיינוס.

כמה מהמינים מצויים בסכנת הכחדה עקב כריתת היערות והפגיעה בדגה.

מיון
----

* סוג **מורלט קטן** (Brachyramphus)
	+ מין מורלט משויש (Brachyramphus marmoratus)
	+ מין מורלט ארך-מקור (Brachyramphus perdix)
	+ מין מורלט קיטליצי (Brachyramphus brevirostris)

קישורים חיצוניים
----------------

ויקישיתוף מדיה וקבצים בנושא **מורלט קטן** בוויקישיתוף
* מורלט קטן, באתר ITIS (באנגלית)
* מורלט קטן, באתר NCBI (באנגלית)
* מורלט קטן, באתר Animal Diversity Web (באנגלית)
* מורלט קטן, באתר GBIF (באנגלית)
* מורלט קטן, באתר אנציקלופדיה בריטניקה (באנגלית)
**אזהרת מסע** היא המלצה רשמית המפורסמת לרוב על ידי משרד ממשלתי או רשות במדינה, במטרה לספק לאזרח מידע והמלצות אודות גורמי סיכון שונים במדינות בעולם, כגון: טרור, מחלות, הפרות סדר, פשיעה, סוגיות קונסולריות (כגון בעיות הנפקת ויזות) ועוד.

בישראל ישנם שני גורמים אשר אחראים לפרסם אזהרת מסע:

1. המטה לביטחון לאומי אחראי בחוק לפרסם אזהרות מסע והמלצות בהקשרים של פעילות הטרור במדינה.
2. משרד החוץ אחראי לפרסם המלצות ואזהרות במגוון סוגיות שונות (פשיעה, מחלות, הפרות סדר, אסונות טבע וכו'), מלבד איום הטרור.

במדינות רבות בעולם, ישנו משרד אחד או רשות אחת אשר מתכללת את כלל הסוגיות באזהרת מסע אחת. בארצות הברית, למשל, אחראית מחלקת המדינה של ארצות הברית על פרסום אזהרות מסע.

רשימת אזהרות המסע מתעדכנת באופן עיתי, בהתאם להתפתחויות במדינות השונות ולעדכונים מודיעיניים.

אזהרות המסע בישראל
------------------

כפי שצוין, בישראל קיימת חלוקה בין אזהרות מסע בהקשרי טרור (פגיעה/חטיפה) לבין אזהרות מסע בהקשרים אחרים (פלילי, אסונות טבע, סוגיות קוסולריות ועוד), הסיבה המרכזית לכך היא הצורך בתשומות רבות: פעילות טרור מתנהלת לרוב ברובד החשאי, וקיים קושי מובנה בהערכת סיכונים בנושא. בניגוד לאזהרות מסע של משרד החוץ, המשקפות סיכון מאירוע גלוי ומתגלגל, בפעמים רבות אזהרת המסע של המטה לביטחון לאומי, תשקף פוטנציאל של סיכונים, מבלי שהאזרח יוכל "לראות" התפתחויות בשטח.

אזהרות המסע של המטה לביטחון לאומי החלו להתפתח בתחילת שנות ה-2000, בעקבות מספר פיגועים, סיכולים וחטיפות (כגון חטיפת אלחנן טננבאום). המטרה של מנגנון זה הוא לספק לאזרח ישראלי מידע באשר לסיכונים הצפויים לו מגורמי טרור ביעדים שונים בעולם. אזהרת המסע של המטה לביטחון לאומי מוצגת במודל בן 4 רמות, בעוד אזהרות המסע של משרד החוץ מכילות המלצות שונות בהתאם לסוג וחומרת האירוע.

**מודל אזהרות המסע של המטה לביטחון לאומי**| רמה | המלצה |
| --- | --- |
| 4 איום ברמה גבוהה | אין להגיע למדינה ובמקרה של שהייה לעזוב בהקדם. |
| 3 איום בינוני | להימנע מנסיעות שאינן חיוניות |
| 2 איום מזדמן | מומלץ לנקוט אמצעי זהירות מוגברים |
| 1 ללא אזהרה | מומלץ לנקוט אמצעי זהירות רגילים |

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **אזהרות מסע** |

* אזהרות מסע עדכניות, באתר המועצה לביטחון לאומי
* אתר למנויים בלבד משה גלעד, אירופה כן, תאילנד לא: האם שיקולים פוליטיים משפיעים על אזהרות המסע?, באתר הארץ, 21 ביוני 2017
רבי **אַבָּא מָרִי חַלְפָן** (נפטר ח' באלול ה'שמ"ו, 22 באוגוסט 1568) היה רב, מקובל, אסטרונום ורופא בפראג במאה ה-16.

ביוגרפיה
--------

בנו של הרב אליה חלפן, כנראה נקרא על שם סבו, הרב אבא מרי חלפן, שהיה מגולי ספרד, מצאצאי רבי יוסף קולון (מהרי"ק). חי ונפטר בפראג.

תשובה הלכתית שלו מובאת בספר השו"ת "מתנות באדם".

ש"י פין שיער כי הוא סבו של יצחק בן אליה חלפן הרופא שנפטר בווינה בשנת ה'שע"ז, 1617. לפי השערה זו המשיך בנו את מסורת המשפחה בעיסוק ברפואה. ייתכן שבן זה הוא הרב אליהו מנחם חלפן בן רבי אבא מרי, מרבני ונציה שהיה גם רופא ועמד בקשרי הלכה עם רבי משה איסרלש "הרמ"א".[דרוש מקור]

על מצבת קברו נחרת:

> 
> **אבא** אל מקדש אל  
> 
> **מרי** אזעק הוי אריאל  
> 
> כי נאסף אל עמיו הוגה תורת ישראל  
> 
> חכמת הקבלה כסף ויואל  
> 
> לדעת מה פעל אל  
> 
> רופא לתחלואי ישראל  
> 
> אחריו בכו בית ישראל  
> 
> יזכה לתחי' מלאך הגואל
> 
> 
> 
> — גל־עד
>

לקריאה נוספת
------------

* יעקב בוקסנבוים (מהדיר), **שאלות ותשובות מתנות באדם**, תל אביב: אוניברסיטת תל אביב תשמ"ג. מבוא, פרק ג: המשיבים. עמ' 17.

קישורים חיצוניים
----------------

* שמואל יוסף פין, **הערך "הר"ר אבא מרי בן הגאון מוהר"ר אליה חלפן"**, בתוך: **כנסת ישראל** עמ' 3, באתר היברובוקס

הערות שוליים
------------

1. ↑  יעקב בוקסנבוים (מהדיר), **שאלות ותשובות מתנות באדם**, תל אביב: אוניברסיטת תל אביב תשמ"ג. סימן רי"ט. עמ' 334–349.
2. ↑  להרחבה עליו ראו: מרדכי שמואל גירונדי, ****תולדות גדולי ישראל****, טריאסטה ה'תרי"ג, עמ' 19, פריט ל"ו, באתר היברובוקס.
3. ↑  שו"ת הרמ"א סימן נו, ב.
4. ↑  קלמן ליבן, ****גל־עד**, מצבה מס.168**, פראג ה'תרט"ז, באתר היברובוקס. וראו עוד במבוא שם עמ' XLV אות יז.
משולש האבן שבמרכז הבריכה ועליו מונח פרח.
**אתר ההנצחה לשואת הצוענים** או, בשמה הרשמי, **אנדרטת סינטי ורומא קורבנות הנאצים** הוא אנדרטת זיכרון הממוקמת בפארק טירגארטן, בברלין בירת גרמניה.

האנדרטה מהווה הנצחה לזכרם של 220,000 – 500,000 הצוענים והסינטים (אנ') שנרצחו בשואת הצוענים במלחמת העולם השנייה על ידי נאצים.

האנדרטה ממוקמת מדרום לבניין הרייכסטאג (בניין הפרלמנט הגרמני) ובסמוך לשער ברנדנבורג, ולאנדרטה לזכר יהודי אירופה שנרצחו.

היסטוריה
--------

האנדרטה תוכננה על ידי האמן הישראלי דני קרוון.

האנדרטה נחנכה ב-24 באוקטובר 2012, על ידי קנצלרית גרמניה אנגלה מרקל, בנוכחות נשיא גרמניה יואכים גאוק.

תיאור האנדרטה
-------------

הכניסה אל האנדרטה היא דרך שער צר מפלדה, התחום בלוחות מזכוכית חלבית שעליהם רשומים מידע על הכרונולוגיה של שואת הצוענים, כאשר בפנים ההסבר רשום בגרמנית ומבחוץ באנגלית. 

האנדרטה כוללת בריכה מעגלית בעלת קרקע כהה- "עמוקה עד אין קץ". הצורה המעגלית היא ביטוי לשוויון. המים באגן העגול מסמלים את הדמעות.

במרכז האגן קרוון הציב משולש אבן.המשולש הוא בצורת הטלאי החום (הסימן המזהה ואות הקלון) שהוכרחו הצוענים ללבוש במחנות הריכוז (בדומה לטלאי הצהוב (שצורתו הייתה מגן דוד) שהוכרחו היהודים ללבוש בשואה). התשתית המיוחדת הממוקמת מתחת לבריכה גורמת שמשולש האבן ירד לקרקעית פעם ביום, ויעלה חזרה בדיוק בשעה 13 ומדי יום מונח עליו פרחטרי. לדברי קרוון הפרח היה הרעיון הראשון של העבודה הזו והוא אמור לסמל הן את החיים, הצער והזיכרון. בזכות התשתית הזו גם ניתן לחמם את המים שלא יקפאו בחורף.

סביב הבריכה, באותיות ברונזה, חקוקה הפואמה 'אושוויץ' מאת המשורר הצועני איטלקי סנטינו ספינלי, אף על פי שהאנדרטה מנציחה את כל מחנות ההשמדה.

סביב האנדרטה לוחות זיכרון, המתארות את האירועים העיקריים של שואת הצוענים.

ההחלטה על הקמת האנדרטה נדונה שנים רבות. בשנת 1992 הממשל הפדרלי הגרמני הסכים להקים את האנדרטה, אולם במשך השנים לאחר מכן היו מחלוקות על צורת האנדרטה ומיקומה - והציעו להקימה בפרוור מרצאן - שבו היה מחנה ריכוז ברלין-מרצאן, מחנה ריכוז בו רוכזו צוענים בתנאים קשים, החל משנת 1936.

ב-2001 הוסכם להקים את האנדרטה באתר מרכזי - הטירגארטן.

עבודות ההקמה החלו בשנת 2008, ב־19 בדצמבר - התאריך בו מצוין יום הזיכרון לשואת הצוענים.

האנדרטה הוקמה בעלות של 2.5 מיליון יורו, ונחנכה על ידי אנגלה מרקל ב-24 באוקטובר 2012.

ראו גם
------

| עיינו גם בפורטלים: |
| --- |
|  | **פורטל ברלין** |
|  | **פורטל השואה** |
|  | **פורטל להט"ב** |
|  | **פורטל גרמניה** |

* אנדרטת ההנצחה להומוסקסואלים שנרדפו על ידי הנאצים
* אנדרטה לזכר יהודי אירופה שנרצחו
* אנדרטת המלחמה הסובייטית

קישורים חיצוניים
----------------

ויקישיתוף מדיה וקבצים בנושא **אתר הנצחה לשואת הצוענים** בוויקישיתוף
* תיאור האנדרטה באתר mako
* תיאור האנדרטה בעיתון הארץ (באנגלית)
* טקס החנוכה של האנדרטה, סרטון באתר יוטיוב

הערות שוליים
------------

1. 1 2 3 4 5 6 7 8 9 10 11 12 13 14 15  , עופר אדרת, תיאור האנדרטה וההיסטוריה של הקמתה, עיתון הארץ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007407241805171
* GND: 1028976143
* VIAF: 283247352
* WorldCat (עם VIAF): 283247352

 |
**קווין פאלמר** (באנגלית: **Kevin Palmer** נולד ב-21 ביוני 1987) הוא שחקן כדורסל אמריקאי ששיחק בעבר בליגת העל היוונית בכדורסל ובליגת העל בכדורסל.

קריירה
------

פאלמר החל את הקריירה שלו בססיל קולג'. לאחר שהוביל את הקבוצה עם 18 נקודות למשחק ו -80% קליעה מחוץ לשדה (שלשה) ב-2007 החליט פאלמר לעבור למכללת טקסס A & M בקורפוס קריסטי.

במהלך שנת הלימודים האחרונה שלו עם טקסס A & M קורפוס קריסטי הגיע פאלמר לממוצע של 19.7 נקודות למשחק, 5.4 ריבאונדים למשחק, ו-2.4 חטיפות למשחק. לאחר שנה זו הוא החליט שליגת המכללות הספיקה לו ונרשים לאוסטין ספרס אשר בליגת הפיתוח של ה-NBA.

ב-15 ביולי 2013 פאלמר חתם לשתי עונות בהפועל אילת לאחר ששיחק עבור קאו דראמאס במהלך עונת 2012-13.
ב-6 ביוני 2015, פאלמר חידש את חוזהו וחתם עליו שנית בהפועל אילת, לאחר שחזה בעונה טובה יחסית עם הצוות ובמשחק בכלל. בסופו של דבר פאלמר חזר בו מחתימתו ועבר למכבי ראשון לציון איתה זכה ב-9 ביוני 2016 באליפות המדינה.

קישורים חיצוניים
----------------

ויקישיתוף מדיה וקבצים בנושא **קווין פאלמר** בוויקישיתוף
* קווין פאלמר, ברשת החברתית אקס (טוויטר)
* קווין פאלמר, ברשת החברתית אינסטגרם
* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  Cecil Daily
2. ↑  אתר סטטיסטיקות ספורט
3. ↑  Court side
4. ↑  Basketball relgm
5. ↑  Sportando.com
הרב יצחק בראשי
הרב **יצחק בראשי** (2 בדצמבר 1923, כ"ד בכסלו ה'תרפ"ד – 27 בנובמבר 1994, כ"ד בכסלו ה'תשנ"ה) היה רב שכונת "מחנה יעקב" בנתניה, ממייסדי כפר אוריה המחודש והמרכז הרוחני ליהודי כורדיסטן, ומנסח התפילה מי שברך לחיילי צה"ל[דרושה הבהרה].

ביוגרפיה
--------

נולד בכפר בראשי שבכורדיסטן בשנת 1923 לנחום ולאסתר בראשי. בשנת 1929, בהיותו כבן 6, עלתה משפחתו לישראל והשתכנה ברובע היהודי שבעיר העתיקה ירושלים. בשנת 1934 עברה המשפחה להתגורר בשכונת "זיכרון יוסף" שמחוץ לחומה, בה התגוררו יוצאי כורדיסטן.

בילדותו למד בבית ספר מקומי וסיים אותו בהצטיינות, ומשם המשיך לישיבת פורת יוסף, ואחריה לישיבת מרכז הרב. עם סיום לימודיו בישיבה הוסמך לרבנות בידי הראשון לציון הרב בן-ציון מאיר חי עוזיאל, ונישא לרחל, יחד נולדו להם תשעה ילדים.

נמנה עם מייסדי כפר אוריה המחודש ששכן בפרוזדור ירושלים, שם שימש כשוחט ורב הכפר עד לנטישתו על ידי המתיישבים במלחמת העצמאות. במלחמה זו התגייס לצה"ל, ושימש כקשר ואלחוטאי בחטיבת הראל תחת פיקודו של יצחק רבין.

בשנת 1948, לאחר נטישת המתיישבים את כפר אוריה, עבר יחד עם משפחות נוספות מהכפר אל בסיס צבאי בריטי נטוש בנתניה, שהפך עם הזמן לשכונת "מחנה יעקב". גם שם שימש כרב השכונה, וסיפק למתיישבים את כל צורכי הדת.

בשנת 1959 שב להתגורר בירושלים בשכונת "זיכרון יוסף", שם המשיך בפעילותו, ובמקביל עבד לפרנסתו במשרדי מס הכנסה. בשנת 1969 זכה במקום השלישי בחידון התנ"ך הארצי, ובמקום הראשון בחידון התנ"ך הירושלמי.

בשנת 1973 ייסד עם הרב יצחק עמדי את המרכז הרוחני ליהודי כורדיסטן, שם שימש עד יומו האחרון כגזבר וחבר ההנהלה.

במשך חייו נשא את עול הציבור על כתפיו, ובין פעילותו הענפה למען יוצאי כורדיסטן בישראל, היה סובב ברחבי הארץ ודורש בבתי ספר, בתי כנסת ואף במועדוני קשישים. כמו כן, למד תקופה ארוכה עם הרב מרדכי אליהו.

הלך לעולמו ביום הולדתו ה-71, 27 בנובמבר 1994 (כ"ד בכסלו ה'תשנ"ה). שמו הונצח בקריאת רחוב על שמו בשכונת נחלאות שבירושלים.

בשנת ה-20 לפטירתו הוציא נכדו, הרב שמואל בראשי, את ספרו "באר יצחק" הכולל דרשות על התורה ומועדי השנה, ערוך ומלוקט מדרשות שדרש במשך שנות חייו.

לקריאה נוספת
------------

* הרב יצחק עמדי, **חכמי כורדיסתאן**, ירושלים תשס״ה

קישורים חיצוניים
----------------

* בראשי יצחק, באתר הארגון הארצי של יוצאי כורדיסתאן בישראל (ארכיון)

הערות שוליים
------------

1. 1 2 3  בראשי יצחק, באתר הארגון הארצי של יוצאי כורדיסתאן בישראל (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012421069105171

 |
**מְהַפֵּךְ מתח** (ממיר מתח) במעגלים אנלוגיים הוא מעגל חשמלי הממיר זרם ישר לזרם חילופין.

מהפך מתח לשימוש ברכב
מהפך מתח המשמש בהמרת זרם ישר המתקבל מתאים סולאריים לזרם החילופין של רשת החשמל
בעבר מהפך מתח בסיסי הכיל סוללה חשמלית שהזינה סליל ראשוני של שנאי דרך מפסק שהופעל במהירות על ידי ויברטור אלקטרו-מכני (סוג של זמזם), הסליל המשני של השנאי תוכנן לספק את המתח הדרוש. מהפך מתח מסוג זה היה בשימוש במכוניות לשם הפעלת מקלטי רדיו שהופעלו על ידי שפופרות זאת לפני עידן הטרנזיסטורים, המהפך היה דרוש לשם הפעלת השפופרות במתח מסדר גודל של 150 וולט על ידי מצבר של 12 וולט.

היום מהפכי מתח פשוטים מכילים מתנד המפעיל טרנזיסטור, אשר קוטע את הזרם הישר הנכנס ויוצר גל מרובע. הגל המרובע מוזן לשנאי, כדי להביאו למתח הדרוש. במהפכים מתקדמים יותר נעשה שימוש בטרנזיסטורים חדשניים יותר או בתיריסטורים. השנאי גם מחליק את הגל המרובע, ועושה אותו דומה יותר לסינוסואיד.

מהפכי מתח יעילים יותר משתמשים בשיטות מיוחדות כדי לוודא שכבר לשנאי נכנס גל סינוסואידי, במקום להסתפק בהחלקה שמספק השנאי:

* ניתן להשתמש בקבלים ובמשרנים כדי "להחליק" את הזרם הנכנס לטרנזיסטור והיוצא ממנו.
* ניתן להפיק גל דומה יותר לסינוסואיד על ידי אספקת הזרם הישר לכניסות בשני מתחים שונים, או במתח חיובי, מתח שלילית והארקה מרכזית. נקודות הכניסה לשנאי מחוברות בזו אחר זו לכניסות שונות:
	+ זרם חיובי והארקה
	+ חיובי ושלילי
	+ הארקה ושלילי
	+ הארקה והארקה

באופן זה מתקבל סינוסואיד מדורג בכניסת השנאי. תוצאת שיטות אלה ביציאה נקראות "גל סינוס מותאם". מהפכי מתח מסוג זה עלולים לגרום למכשירים שונים, כגון מנועים, לעבוד באופן פחות יעיל.
מהפכי מתח יקרים יותר משתמשים באפנון רוחב פולס עם נשא בתדירות גבוהה כדי לקרב טוב יותר גל סינוסואידי. איכותם של מהפכים כאלה נמדדת במספר הטרנזיסטורים בהם הם משתמשים. מהפך בעל 12 טרנזיסטורים מספק תוצאה כמעט מושלמת, ואיכות הסינוס שלו עשויה להיות טובה יותר מן הסינוס של רשת החשמל עצמה, במקומות בהם רשת החשמל חשופה לעיוותים חיצוניים.

יישומים
-------

יישום נפוץ למהפכי מתח הוא לבניית ממירי מתח שתפקידם המרת זרם ישר ממצבר לזרם חילופין, כדי להפעיל מכשירי חשמל ביתיים. במיוחד נפוצים ממירי מתח המתחברים לשקע המצת הנמצא בכל רכב, וממירים את מתח מצבר הרכב (12V DC) למתח ביתי (230V AC), וכך מאפשרים הפעלת מגוון מכשירים בעת שהייה ברכב או בשטח. שימושים עיקריים הם הפעלת ציוד עבודה (לדוגמה, מקדחה או רתכת) באזורים שאין בהם מתח חשמלי מתאים.

ממירי מתח משמשים גם בבתים ידידותיים לסביבה, שבהם מקורה של אספקת החשמל לא בחברת החשמל אלא באמצעות תאים סולריים המותקנים על גג הבית. רוב הלוחות הסולריים מספקים 12V DC, ומתח זה מומר באמצעות ממיר המתח למתח ביתי רגיל (230AC).

ראו גם
------

* מיישר זרם - מעגל הממיר זרם חילופין לזרם ישר
* ממירי זרם ישר ממותגים - מעגל הממיר מקור של זרם ישר מרמת מתח אחת לאחרת

קישורים חיצוניים
----------------

ויקישיתוף מדיה וקבצים בנושא **מהפך מתח** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536059905171
* GND: 4189334-7
* LCCN: sh85041752
* NDL: 00564069

 |
**אופיר גנדלמן** (נולד ב-19 ביולי 1971) הוא דיפלומט ישראלי המשמש כדובר ראש הממשלה לתקשורת הערבית. לפני כן שימש בתפקיד דומה במשרד החוץ.

ביוגרפיה
--------

גנדלמן נולד בישראל ב-1971. הוא בוגר בית הספר הריאלי בחיפה. התמחה במגמת ערבית ואסלאם. סיים את לימודיו בשנת 1989. לאחר מכן התגייס לצה"ל, שם שירת עד שנת 1994. ב-1997 קיבל גנדלמן תואר בוגר אוניברסיטה ביחסים בינלאומיים ובלימודי המזרח התיכון מהאוניברסיטה העברית. בשנת 2000 קיבל תואר מוסמך אוניברסיטה בלימודי אסטרטגיה מאוניברסיטת תל אביב. ב-2010 קיבל תואר מוסמך אוניברסיטה במנהל עסקים מאוניברסיטת בר-אילן.

קריירה
------

ב-1998 הצטרף גנדלמן למשרד החוץ כאנליסט לענייני פלסטינים. ב-2001 מונה לדובר משרד החוץ לתקשורת הערבית, בשיאה של האינתיפאדה השנייה, הראשון שכיהן בתפקיד זה. בין השנים 2007-2003 כיהן בתפקיד קונסול ומזכיר שני בשגרירות ישראל בקנדה. לאחר חזרתו לישראל, שימש בתפקיד סגן מנהל מחלקת התקשורת הערבית וההסברה במשרד החוץ. ב-2008 מונה למנהל המחלקה. בשנת 2009 עזב לשוק הפרטי וייסד את לשכת המסחר והתעשייה הישראלית-פלסטינית (IPCC), שם שימש כמנכ"ל. 

באפריל 2010 מונה לדובר ראש הממשלה לתקשורת הערבית, הראשון שכיהן בתפקיד זה. הוא שירת תחת שלושה ראשי ממשלה רצופים: בנימין נתניהו, נפתלי בנט ויאיר לפיד וכיהן בתפקיד עד ינואר 2023. אז פנה לשוק הפרטי והקים חברת יעוץ, "גנדלמן יעוץ אסטרטגי", שמסייעת לחברות ישראליות למצוא לקוחות באיחוד האמירויות הערביות, בבחריין ובמרוקו. באוקטובר 2023, בעקבות מלחמת חרבות ברזל חזר לתפקידו.

קישורים חיצוניים
----------------

* אופיר גנדלמן, ברשת החברתית פייסבוק
* אופיר גנדלמן, ברשת החברתית אקס (טוויטר)
* הכר את הדובר: אופיר גנדלמן, דובר ראש הממשלה לתקשורת הערבית, באתר יוטיוב, 10 באוגוסט 2016

הערות שוליים
------------

1. ↑  חזקי ברוך, לראשונה במשרד רה"מ: דובר בערבית, באתר ערוץ 7, 5 במאי 2010
2. ↑  שירית אביטן כהן, בעקבות המלחמה: דובר ראש הממשלה לתקשורת הזרה לשעבר מונה מחדש, באתר ישראל היום, 23 באוקטובר 2023